Zásahy hliadok MsP v 4. týždni 

V týždni od 19. januára do 25. januára 2009 preverovali hliadky mestskej polície v hlavnom meste 1912 udalostí. Medzi nimi bolo aj 185 takých, ktoré po overení hliadkami priamo na mieste sa ukázali ako neopodstatnené. 

Opodstatnenými ale na druhej strane boli zistené priestupky voči pravidlám bezpečnosti a plynulosti v cestnej premávke a takýchto prípadov zistili hliadky 739. Na miestach vyhradených pre zdravotne postihnutých občanov svoje vozidlá zaparkovalo bez oprávnenia parkovať tu 20 motoristov. V súvislosti s parkovaním na vyhradených parkovacích miestach bez vedomia majiteľov týchto miest zaparkovalo svoje vozidlá 92 vodičov. 

V oblasti porušení pravidiel verejného poriadku zistili hliadky mestskej polície 31 priestupkov. Na telefonáty, v ktorých volajúci poukazovali na prípady rušenia nočného pokoja zasahovali mestskí policajti počas týždňa 19 krát. 

Svoje povinnosti vyplývajúce pre majiteľov psov zo všeobecne záväzných nariadení týkajúcich sa podmienok chovu domácich zvierat nerešpektovalo 26 priestupcov. Na miestne úrady oznámili policajti mestskej polície 7 prípadov nájdenia motorových vozidiel, ktoré vykazovali známky autovrakov. Značne zastúpenými boli opäť priestupky súvisiace s čistotou a poriadkom – 146 zistení, ako aj parkovania motorových vozidiel na trávnatých plochách – 160 prípadov. Alkoholické nápoje napriek zákazu ich konzumácie na verejných priestranstvách si doprialo 124 priestupcov. 
Štatistika mestskej polície ďalej prezrádza, že v zóne s dopravným obmedzením sa počas týždňa stalo 216 priestupkov a v pešej zóne ich zistili hliadky 22. Prípady obťažovania okoloidúcich žobrákmi sa vyskytli 21 krát. Najviac priestupkov sa stalo opäť na Budatínskej ulici a to 60. Blokovacie zariadenia na kolesá nesprávne parkujúcich vozidiel nasadili hliadky 495 krát a vozidlá priestupcov skončili po odtiahnutí v areáloch odťahovacích služieb 186 krát.